久無暇近書卷慨然有作
作者：陸游
朝代：宋

paragraphs: 少年喜讀書，事業期不朽。
致君頗自許，書卷常在手。
白頭乞鍾釜，坐使此心負。
朝衙有達午，夕坐或過酉。
文符苦酬對，迎餞厭奔走。
直憂先狗馬，豈但凋蒲柳。
永懷簡編香，更覺冠冕醜。
饑餐一簞飯，悶酌一巵酒。
吟哦從所好，貧賤亦何有。
余悔已莫追，寄謝故山友。